Amaqembu Amabili Emidlalo Ehlukeneyo Adlala LaweNamibia
Amaqembu amela ilizwe le Zimbabwe emidlalweni ebalisa owe Rugby kanye loweNguqu avakatshele elizweni le Namibia ukuyadibana lamaqembu amela lelolizwe.
BULAWAYO — Iqembu elimela ilizwe emdlalweni we Rugby elaziwa kakhulu ngegama lokuthi Sables, ngoMgqibelo lidibana leqembu lakwele Namibia emdlalweni walo wesibili kumncintiswano we Africa Gold Cup Group A1, ozadlalelwa esigodlweni seNamibia iWindhoek. Iqembu le Zimbabwe linqobe ele Senegal nge 28 ka 16 emdlalweni walo wakuqala owomncintiswano walonyaka owe Africa Gold Cup njalo lihlezi endaweni yesine engalaneni yemiklomelo lilemiklomelo emihlanu ikanti iqembu le Namibia yilo elihlezi phezu kwengalane lilemiklomelo elitshumi ngemva kokuba selidlale kabili lanqoba kabili njalo. Abafana beNamibia banqobe abe Tunisia nge 53 ka 7 emdlalweni wabo wakuqala kwathi kowesibili babhaxabule abe Senegal nge 95 ka nya. Amanye amaqembu ancintisa kusibaya sika Group A1 ngabalisa ele Uganda kanye lele Kenya. @@@@@@@@@@@@@ Kusenjalo iqembu elimela ilizwe emdlalweni wenguqu lalo likwele Namibia lapho elikhangelelwe ukudibana lelakhonale kumncintiswano wokudinga amaqembu azakuyaphatheka kumncintiswano we Chan ozaqhutshelwa elizweni laseKenya ngomnyaka ozayo. Umdlalo wangeSonto ngowehlandla lakuqala njalo lawa maqembu azadibana njalo ngempelaviki ezayo emdlalweni wehlandla lesibili wona ozaqhutshelwa kwele Zimbabwe. Iqembu elizanqoba phakathi kwe Zimbabwe le Namibia lizadibana lelizanqoba phakathi kwe Lesotho le Comoros ngenyanga kaNcwabakazi kuthi elizanqoba lapho lizathola ilungelo lokuyaphatheka kumidlalo yeChan ngomnyaka ozayo. Abafana beqembu le Zimbabwe bangena kumdlalo wangeSonto imsila iqaphile njengoba besanda kuphakamisa inkezo ye Cosafa. @@@@@@@@@ Kolunye udaba olumayelana lomdlalo wenguqu iqembu le Highlanders ngeSonto lizakuba lomhlangano ozangenwa ngamalunga aleliqembu lapho inkokheli zeqembu ezikhangelelwe ukuba zibikele amalunga ngesimo iqembu elikuso phakathi laphakathi komnyaka. Isiphathamandla seqembu le Highlanders uNhlanhla Dube uthi lumhlangano uvele ulotshiwe kusisekelo sokukhokhela iqembu le Bosso. Umhlangano lo ukhangelelwe ukuthi umgcinisihlalo weqembu atsho ukuba kwenzakalani, kuminjani, sizwe njalo lokuthi kuyini okungenzakala kunkulumo labaphathisa iqembu ukuthi mizamo bani eyenziwayo ukuba iqembu liphume kuzikwelede elibhekane lazo. Iqembu le Highlanders lilesikwelede esifika phose kusigidi samadola njalo kukhangelelwe ukuba umphathingcebo weqembu uDonald Ndebele laye abike ukuba iqembu limi njani kwezemali esitsho njalo ukuba mizamo bani ekhona ukuba leliqembu lithole imali. Okunye okukhangelelwe ukuhlafunwa kulumhlangano yinguquko kusisekelo esombuso weqembu kulandelwa inkuthazo yenhlanganiso yeFifa. Lumhlangano uzaqhutshelwa eclub house yeqembu le Highlanders njalo uzaqala ekuseni. @@@@@@@@@@@@@@@ Sikhangele umdlalo kakhilikithi. Iqembu le Zimbabwe libuthelele ama runs angamakhulu amathathu lamatshumi amane lane (344) lilahlekelwe ngabadlali abayithoba minwe mbili ngosuku lwakuqala olomdlalo we Test eliwudlala lele Sri Lanka khonale kwele Sri Lanka. Umdlali weqembu le Zimbabwe uCraig Ervine udlale indima enkulu ekufikiseni kweqembu le Zimbabwe inani lalo lama runs ngemva kokuba ethole amaruns alikhulu lamatshumi amahlanu lanye (151). Lumdlalo uqale namhla njalo ukhangelelwe ukufika emaphethelweni mhla zilitshumi lathoba minwe mbili kuyonale inyanga kaNtulikazi njalo uzaqhubekela phambili kusasa lapho okuzabe sekulithuba le Sri Lanka ukutshaya ibhola.